© Alkis Konstantinidis, Reuters

Службата на ЕС за бежанците заяви, че системата за предоставяне на убежище в Европейския съюз е натоварена с толкова много молби от кандидати, че ще е необходима цяла година за разглеждането им, дори ако притокът на мигранти в Европа изведнъж спре, предаде БТА, цитирайки "Асошиейтед прес".

Оповестени данни от службата сочат, че през септември над 770 хил. молби за международна защита са очаквали разглеждане. Почти една трета от подателите им чакат най-малко от три месеца, а над 200 хил. чакат шест месеца. Службата нарича това положение обезпокоително.

Най-много молби за убежище са подадени в Германия - през август те са били 346 хил.

Бъдещето на Европа ще зависи до голяма степен от подхода на Германия към миграционната криза и останалите държави трябва да проявят по-голяма солидарност, като се заемат с общи усилия с това историческо предизвикателство, заяви председателят на Европейския съвет Доналд Туск, цитиран от "Ройтерс".

В реч в Берлин по повод 26-ата годишнина от падането на Берлинската стена Туск посочи Германия и лично Меркел като пример за "най-добрите европейски ценности".

"Тези, които смятат, че Германия е прекалено отворена, прекалено толерантна, прекалено либерална, са забравили уроците на трагичната ни история", заяви бившият премиер на Полша.

"Искате ли Германия, която е отворена, толерантна, състрадателна, съчувстваща на по-слабите и по-бедните, или Германия, която е затворена, студена и безмилостна? Има само един отговор", заяви Туск.

Затова останалите европейски държави трябва да покажат солидарност към Германия в тези "трудни времена на изпитание", каза той.

Германия, от друга страна, трябва да осъзнае, че е отговорна не само за собственото си морално послание, но още повече за цялата политическа общност на европейците, добави Туск и призова Берлин да прояви силна лидерска роля, като помогне за гарнтирането на сигурността на външните граници на Европа и защитата на континента срещу радикалния популизъм.

Всъщност това дали Европа ще оцелее като континент на свободата, върховенството на закона, зачитане на индивида и сигурност на обитателите ще зависи до голяма степен от германците, каза Туск.

Той призова за "модифициране" на сегашната европейска миграционна политика, като предупреди, че шенгенската зона е изложена на риск, ако външните граници не бъдат укрепени.